
Text rozhodnutia
Súd: Krajský súd Košice Spisová značka: 4Saz/1/2017 Identifikačné číslo súdneho spisu: 7017200380 Dátum vydania rozhodnutia: 21. 08. 2017 Meno a priezvisko sudcu, VSÚ: JUDr. Marianna Hrabovecká ECLI: ECLI:SK:KSKE:2017:7017200380.3 ROZSUDOK V MENE SLOVENSKEJ REPUBLIKY Krajský súd v Košiciach sudkyňou JUDr. Mariannou Hraboveckou v právnej veci žalobkyne: Z. O. K. O. nar. XX.XX.XXXX štátna príslušnosť Q. toho času miesto pobytu I. S. XX v J. zastúpenej mimovládnou organizáciou - Liga za ľudské práva, občianske združenie, so sídlom na Štúrovej 3 v Bratislave proti žalovanému: Ministerstvo vnútra Slovenskej republiky Migračný úrad Pivonková č. 6 v Bratislave o správnej žalobe vo veci azylu z 10.01.2017 o preskúmanie rozhodnutia žalovaného ČAS: MU-PO-4-27/2017-Ž zo dňa 10. apríla 2017, takto r o z h o d o l : I./ Správnu žalobu z a m i e t a . II./ Účastníkom náhradu trov konania n e p r i z n á v a . o d ô v o d n e n i e : 1. Žalobkyňa sa správnou žalobou z 23.05.2017 (č. l. 1 - 6 spisu) domáhala zrušenia rozhodnutia žalovaného ČAS: MU-PO-4/2016-Ž z 10. apríla 2017 v časti o neudelení azylu a vrátenia veci žalovanému na ďalšie konanie a nové rozhodnutie. 2. V odôvodnení uviedla, že rozhodnutie žalovaného v časti o neudelení azylu považuje za nesprávne a nezákonné, ktoré ju, ako žiadateľku o azyl a jej maloleté deti: V. K. F. D. S. nar. XX.XX.XXXX, W. K. F. D. S. nar. XX.XX.XXXX a F. K. F. D. S. nar. XX.XX.XXXX, ukrátilo na právach a právnom chránených záujmoch, preto podala proti nemu správnu žalobu. Zdôraznila, že rozhodnutie žalovaného v časti o neudelení azylu je nepreskúmateľné pre nedostatok dôvodov. V žalobných bodoch (II.) uviedla, že prvým dôvodom jej žiadosti o azyl je bezpečnostná situácia v Q. a to, že krajina nie je bezpečná pre život a druhým dôvodom je zdravotný stav jej syna F.. V priebehu celého azylového konania aktívne pristupovala k preukázaniu svojich tvrdení, pričom žalovanému poskytla všetky lekárske správy, ktoré mala k dispozícii a iné dokumenty týkajúce sa poskytovania zdravotnej starostlivosti jej synovi. S poukazom na ustanovenie § 8 § 9 zákona o azyle vyjadrila názor, že pri posudzovaní skutočností, ktoré môžu viesť k udeleniu azylu z humanitných dôvodov, je treba prihliadať na individuálne okolnosti žiadateľa. Vzhľadom na to, že jej maloletý syn F. D. S. trpí viacerými závažnými ochoreniami a návrat do Q. pre neho by znamenal značné fyzické útrapy až smrť, zdravotné postihnutie si nespôsobil sám, nijakým spôsobom liečbu ochorení on, ani jeho rodičia nezanedbali a dodržiavali rady a pokyny ošetrujúcich lekárov, teda v priebehu celého azylového konania muselo byť žalovanému zrejmé, že v tomto prípade je potrebné zvážiť mimoriadne okolnosti prípadu udelenia azylu z humanitných dôvodov. S poukazom na rozhodnutie Najvyššieho súdu SR sp. zn. 1Sža/11/2009 zdôraznila, že počas priebehu azylového konania upozornila žalovaného na zdravotný stav syna a vynaložila dostatočné úsilie na to, aby žalovanému jeho zdravotný stav preukázala lekárskymi správami a jej právna zástupkyňa v konaní pred žalovaným vo svojom stanovisku zo 04.04.2017 požiadala žalovaného o zváženie možnosti udelenia humanitného azylu. Napriek týmto skutočnostiam žalovaný v napadnutom rozhodnutí obmedzil svoje odôvodnenie vo vzťahu k neudeleniu azylu z humanitných dôvodov len na stručnú argumentáciu, ktoré nepovažuje za náležité odôvodnenie, prečo azyl z humanitných dôvodov neudelil. Uviedla, že maloletý syn F. je sledovaný v kardiologickej ambulancii, pričom 6 až 7-krát ročne vyžaduje pravidelné kardiologické sledovanie a pre závažnú vrodenú očnú abnormalitu je sledovaný aj v oftalmologickej ambulancii (diagnóza Coloboma retinae), pretože v dôsledku genetickej poruchy mu chýba časť sietnice, rovnako je sledovaný v detskej neurologickej ambulancii pre trojkomorový hydrocefalus, dilatáciu subarachnoidálnych priestorov, atrofiu mozgu a epilepsiu. Dôsledkom viacerých ochorení mozgu je spomalený jeho psychomotorický vývin a vo veku 2 rokov a 7 mesiacov stále samostatne nesedí, nechodí, ani nerozpráva. V tejto súvislosti poukázala na informácie, ktoré si žalovaný zadovážil o súčasnej politickej a bezpečnostnej situácii v Q. so zameraním aj na poskytovanie zdravotnej starostlivosti v krajine s dôrazom na tú časť, že „život zachraňujúce lieky a vakcíny sú nedostatkovým tovarom a deti doslova umierajú čakajúc na operáciu“. Zo zhromaždených informácií o krajine pôvodu jednoznačne vyplýva, že v prípade návratu do Q., by F. vzhľadom na svoj zdravotný stav čelil fyzickým útrapám a pravdepodobne aj smrti. Argument žalovaného, že „ako cudzincovi s oprávnením na prechodný pobyt, je mu poskytovaná zdravotná starostlivosť“, je prinajmenšom zavádzajúci, keďže vtedajší prechodný pobyt F. bol platný len do 30. júna 2017 a jej, ako aj maloletým deťom, teda hrozil návrat do Q., do krajiny bez prístupu k nevyhnutnej zdravotnej starostlivosti a k liekom. Rovnako zdôraznila, že žalovaný mal pri aplikovaní správnej úvahy brať do úvahy nielen celkový zdravotný stav jej syna, ale aj platnú právnu úpravu v oblasti sociálneho zabezpečenia a poskytovania zdravotnej starostlivosti (zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení zákona č. 551/2010 Z. z., zákona č. 180/2011 Z. z. a zákona č. 468/2011 Z. z.), ktorý považuje za účastníka vzťahov podľa tohto zákona osoby s udeleným azylom a nie osoby s poskytnutou doplnkovou ochranou, z čoho vyplýva, že jej maloletý syn napriek jasne preukázanému ťažkému zdravotnému postihnutiu nebude môcť požívať ochranu podľa tohto zákona za účelom aspoň mierneho zlepšenia kvality života. Je toho názoru, že žalovaný má podmienky na udelenie azylu z humanitných dôvodov posudzovať v spojitosti s platnou právnou úpravou vzťahujúcou sa na zdravotný stav žiadateľa, rovnakoako na následky, ktoré pre syna F. bude znamenať chýbajúca právna úprava. 3. Rozhodnutím žalovaného ČAS: MU-PO-4/2016-Ž z 10. apríla 2017 (č. l. 10 - 18 spisu) žalovaný podľa § 13 ods. 1 zákona č. 480/2002 Z. z. o azyle a o zmene a doplnení niektorých zákonov (ďalej len „zákon o azyle“, resp. „ZoA“), neudelil azyl žalobkyni a jej maloletým deťom: V. F. D. S., W. K. F. D. S. a F. K. F. D. S. a podľa § 13a a § 20 ods. 4 zákona o azyle poskytol žalobkyni a jej maloletým deťom doplnkovú ochranu na dobu 1 roka odo dňa nadobudnutia právoplatnosti tohto rozhodnutia. 4. V odôvodnení svojho rozhodnutia uviedol, že žalobkyňa počas legálneho pobytu na území SR požiadala 10.01.2017 pred pracovníkmi Oddelenia azylu PZ Humenné, o udelenie azylu alebo o poskytnutie doplnkovej ochrany na území SR pre seba a maloleté deti: F. K. F. D. S. nar. XX.XX.XXXX (povolenie na pobyt č. RU3410760), W. K. F. D. S. nar. XX.XX.XXXX (povolenie na pobyt č. RU3410773) a V. K. F. D. S. nar. XX.XX.XXXX (povolenie na pobyt č. RU3410786) z dôvodu bezpečnostnej situácie v krajine pôvodu, keďže Q. nie je bezpečná pre život a z dôvodu zdravotného stavu syna F.B., ktorý bol v máji 2015 operovaný na srdce v Bratislave a o dva roky by sa mal podrobiť ďalšej operácii, pričom zdravotný stav jej syna je natoľko vážny, že sa obáva toho, že v prípade návratu do Q., kde nie je možné zabezpečiť vhodnú zdravotnú starostlivosť, by bol jeho život v ohrození. 5. Konštatoval, že žalobkyňa v decembri 2010 vycestovala spolu s manželom a najstaršou dcérou z mesta T. do X., odkiaľ pokračovali do C. a následne autobusom do J.. Cestovala na svoj cestovný pas opatrený slovenskými vízami. Letiskovou kontrolou prešla bez problémov. Na území SR mala vybavené povolenie na pobyt za účelom zlúčenia rodiny a oprávnenie pracovať. Od decembra 2010 bývala v rôznych podnájmoch v J., naposledy na ulici I. S. XXXX/XX v J.. V roku 2013 bola spolu s manželom a dvomi deťmi na dovolenke v T.. Dňa 28.07.2016 naposledy vycestovala s manželom a tromi deťmi do Q. na návštevu príbuzných, odkiaľ pricestovali opäť na územie SR 26.08.2016 a dňa 26.09.2016 si na Oddelení cudzineckej polície v Košiciach vybavila prechodný pobyt pre seba a svoje deti platný do 30.06.2017. 6. Žalobkyňa absolvovala univerzitné vzdelanie na Univerzite O., Pedagogická fakulta v D. L. a štúdium v odbore história ukončila v roku 1997. Následne pracovala jeden rok ako učiteľka na gymnáziu v meste D. L., potom bola v domácnosti a v roku 2001 opäť začala pracovať ako učiteľka na tom istom gymnáziu do roku 2008. Dňa 22.10.2008 sa vydala a koncom toho roku pricestovala za svojim manželom do C. D., kde študoval. Mala vybavený prechodný pobyt za účelom zlúčenia rodiny. V auguste 2009 sa im v Q. narodila staršia dcéra a koncom roka 2009 sa vrátili do Q.. Manžel žalobkyne začal študovať na Slovensku a rozhodla sa za ním vycestovať v roku 2010 a pracovala tu na polovičný úväzok ako učiteľka histórie a geografie na základnej škole s vyučovacím jazykom anglickým aj arabským. Vyučovanie bolo zabezpečované cez Q. ambasádu, ktorá jej vyplácala mzdu. Túto prácu vykonávala od začiatku roku 2012 až do apríla 2014, kedy z dôvodu tehotenstva ukončila zamestnanie. 7. Žalovaný v súlade so spoločným stanoviskom Európskej únie o harmonizovanom prístupe k pojmu „utečenec“ zo 04. marca 1996 skúmal žiadosť o udelenie azylu individuálne na základe predložených skutočností a so zohľadnením situácie pretrvávajúcej v krajine pôvodu a dospel k záveru, že v tomto prípade je zjavné, že žiadateľka pred opustením krajiny pôvodu nečelila v Q. absolútne žiadnym problémom, ktoré by mohli byť vyhodnotené ako prenasledovanie v zmysle § 8 zákona o azyle. Žiadateľka sa nikdy, ako sama uviedla, politicky neangažovala, nebola členkou politickej strany či hnutia, v krajine pôvodu nebola nikdy trestne stíhaná a nikdy ani nemala problémy s políciou, naopak, pracovala na Slovensku ako učiteľka a bola jej vyplácaná mzda priamo z Q. ambasády, čo jednoznačne potvrdzuje, že zo strany štátu a štátnych inštitúcií v Q. v jej prípade nie sú akékoľvek dôvody obáv z možnej perzekúcie alebo prenasledovania. Obdobne možno v súvislosti s jej osobou vyhodnotiť i udalosti, ku ktorým došlo v Q. počas jej neprítomnosti a to, že v roku 2011 došlo k občianskej vojne a doposiaľ nie je situácia v krajine stabilizovaná, neopodstatňuje v priamej súvislosti so žiadateľkou vyhodnotiť jej individuálnu situáciu ako takú, ktorá by jej mohla spôsobiť prenasledovanie v zmysle § 8 zákona o azyle. V krajine pôvodu nečelila žiadnym problémom zo strany štátnych, či neštátnych zložiek, a to napriek tomu, že sa do nej opätovne vracia a strávila v nej niekoľko týždňov. Navyše po tom, ako došlo k udalostiam v Q. v roku 2011, nepožiadala hneď o udelenie azylu, ale urobila tak až 10.01.2017. V tejto súvislosti konštatoval, že žiadateľka mala na území SR povolenie na pobyt v roku 2011 a v čase rozhodovania má taktiež, a to za účelom zlúčenia rodiny a rovnako aj oprávnenie pracovať s platnosťou do 30.06.2017. Poskytnutie ochrany žiadateľke v podobe azylu nie je preto v súčasnosti opodstatnené v zmysle § 8 zákona o azyle a nie je to ani adekvátne vzhľadom k tomu, že je na území SR legálne v postavení cudzinca s platným povolením na pobyt. Na základe vyššie uvedeného a všetkých relevantných informácií dospel k záveru, že žiadateľku nemožno považovať za utečenca „sur place“ v zmysle § 8 zákona o azyle. 8. Správny orgán s poukazom na to, že druhým a hlavným dôvodom žiadosti o udelenie azylu je zdravotný stav maloletého F., vyžiadal stanovisko ošetrujúcich lekárov a zo správy z kardiologickej ambulancie zistil, že chlapec je sledovaný pre komplexnú srdcovú chybu, diagnóza: vrodená trikuspidálna atrézia, defekt predsieňového septa, defekt komorového septa, stav po bidirekčnej kavopulmonálnej anastomóze, podstúpil parciálnu operáciu a pri jeho diagnóze je vysoko pravdepodobný ďalší stupeň operácie a jeho stav si vyžaduje kontrolné vyšetrenie v rámci hospitalizácie v Detskom kardiocentre v Bratislave, kde sa rozhodne o ďalšom postupe o prípadnom operačnom výkone. V súčasnosti nevyžaduje bezodkladný operačný zákrok. Ide o rizikového pacienta, ktorého zdravotný stav vyžaduje pravidelné kardiologické sledovanie v závislosti na aktuálnom zdravotnom stave cca 6 - 7-krát ročne s medikamentóznou liečbou. Chlapec je aktuálne sledovaný aj v očnej ambulancii pre diagnózu: Coloboma retinac o. dx. a v ambulancii pediatrickej neurológie od júna 2015, kedy v pooperačnom období na CT mozgu bol diagnostikovaný trojkomorovy hydrocefalus, dilatácia subarachnoidálnych priestorov a atrofia mozgu, pričom v septembri 2015 sa objavili epileptické záchvaty a bola nasadená antiepileptická liečba. Chlapec zaostáva v psychomotorickom vývine s aktuálnym stavom, že dieťa zatiaľ aktívne nesedí, nestojí a vyžaduje si celodennú opateru matky. 9. Správny orgán, keďže nezistil dôvody pre udelenie azylu podľa § 8 zákona o azyle, individuálne preskúmal a podrobil dôkladnej analýze skutočnosti prednesené žiadateľkou o udelenie azylu z humanitných dôvodov podľa § 9 zákona o azyle. Vysvetlil, že udelenie, resp. neudelenie azylu z humanitných dôvodov je vecou voľnej správnej úvahy správneho orgánu, na ktorý nie je právny nárok, ani subjektívne právo a jeho poskytovanie je dokonca nad rámec Ženevského dohovoru z roku 1951, ktorého signatárom je aj Slovenská republika. Podmienky udelenia azylu z humanitných dôvodov nie sú taxatívne definované a patria do výsostnej kompetencie Ministerstva vnútra Slovenskej republiky. V tejto súvislosti konštatoval, že maloletý syn žiadateľky trpí viacerými vážnymi diagnózami, ale ako cudzincovi s oprávnením na prechodný pobyt na území Slovenskej republiky, je mu poskytovaná zdravotná starostlivosť, preto dospel k záveru, že v prípade žiadateľky a jej maloletých detí nepristúpi k udeleniu azylu z humanitných dôvodov. Žiadateľka nespadá ani pod jeden z prípadov humanitných dôvodov uvedených v nariadení, ale z pojmu „najmä“ vyplýva, že správny orgán môže aj v iných prípadoch udeliť azyl z humanitných dôvodov, ale na druhej strane nie je povinnosťou správneho orgánu udeliť žiadateľovi azyl z humanitných dôvodov v každom prípade (Krajský súd v Košiciach sp. zn. 5Saz/3/2015-30 a Najvyšší súd SR v Bratislave 1Sža/29/2015, ako obdobný prípad rodiny z Q.). Pri rozhodovaní o udelení, resp. neudelení azylu z humanitných dôvodov vychádzal z informácií spravodajskej služby OSN, že zdravotná situácia je v Q. vážna, pričom došlo k vysídleniu, škodám a uzavretiu zdravotníckych zariadení v konfliktných oblastiach, zdravotníctvo potrebuje finančné prostriedky a taktiež má nedostatok pracovníkov. V súčasnej dobe WHO a zdravotní partneri zháňajú finančné prostriedky, ktoré budú využité na posilnenie už existujúcej zdravotnej štruktúry, poskytnutie dočasných mobilných kliník a terénnych služieb. Prezident lekárov bez hraníc uviedol, že zdravotná starostlivosť sa v Q. prudko zhoršila od roku 2011, ale aj napriek tomu zdravotné zariadenia pracujú, aj keď iba na znížený harmonogram z dôvodu poškodenia alebo nedostatku prostriedkov. MSF (lekári bez hraníc) však aj naďalej dodáva tým nemocniciam, ktoré stále fungujú, základné lieky (antibiotiká, analgetiká) a od marca 2012 dobrovoľní kardiologickí chirurgovia, zdravotné sestry a ďalší odborníci uskutočnili 16 ciest do Q., aby vykonali život zachraňujúce operácie na dojčatách a deťoch a vyškolili miestny zdravotnícky personál. Tím dokonca zahŕňa chirurgov, anestéziológov, zdravotné sestry, perfuzionistov na spustenie srdcovo-pľúcnych strojov, špecialistov intenzívnej starostlivosti a respiračného terapeuta. Kardiologická aliancia mentoruje a školí miestnych zdravotníckych pracovníkov, aby naďalej vykonávali špecializovanú chirurgiu aj potom, keď tím odíde. Miestny tím je momentálne schopný operovať a starať sa o jednoduchšie srdcové vady. WHO sa usiluje o navýšenie peňazí na primárnu zdravotnú starostlivosť, základné lieky, ako aj o zabránenie kolapsu zdravotného systému. L. R., ktorý založil Kardiologickú alianciu hovorí, že „na operačnom sále, na jednotke intenzívnej starostlivosti a v diagnostických laboratóriách, pracujú ich ľudia bok po boku so svojim Q. náprotivkami a miestny tím je teraz schopný operovať a starať sa o jednoduchšie srdcové vady. Počet detí narodených s chirurgicky odstrániteľným srdcovým ochorením je však pravdepodobne trikrát až štyrikrát väčší ako počet, ktorý možno operovať v Medicínskom centre v T.“. Zdroj informácií „Humanitárna pomoc a civilná ochrana Európskej komisie (ECHO)“ v dokumente ECHO Factsheet - Q. - december 20216 zo 07.12.2016 uvádza, že „Systém zdravotnej starostlivosti sa v podstate zrútil, pričom 60 % zdravotnej infraštruktúry vôbec alebo len čiastočne funguje, pričom existuje významný deficit v medicíne a lekárskych prístrojoch a nedostatok ľudských zdrojov, najmä pokiaľ ide o jednotky intenzívnej starostlivosti alebo v opatrovateľskom sektore. 10. Správny orgán s poukazom na to, že v prípade žiadateľky neboli splnené dôvody pre udelenie azylu, všetky skutočnosti uvádzané žiadateľkou počas konania individuálne posudzoval, či podľa § 13a a § 13b zákona o azyle neboli splnené podmienky pre poskytnutie doplnkovej ochrany. Citoval, že podľa § 13a „ministerstvo poskytne doplnkovú ochranu žiadateľovi, ktorému neudelilo azyl, ak sú vážne dôvody domnievať sa, že by bol v prípade návratu do krajiny pôvodu vystavený reálnej hrozbe vážneho bezprávia, ak tento zákon neustanovuje inak“ (vážnym bezprávím v krajine pôvodu sa rozumie uloženie trestu smrti alebo jeho výkonu, mučenie alebo neľudské alebo ponižujúce zaobchádzanie alebo trest, alebo vážne a individuálne ohrozenie života alebo nedotknuteľnosti osoby z dôvodu svojvoľného násilia počas medzinárodného alebo vnútroštátneho ozbrojeného konfliktu) a § 13b ods. 1 „Ministerstvo na účel zlúčenia rodiny poskytne doplnkovú ochranu, ak tento zákon neustanovuje inak, a) manželovi cudzinca, ktorému sa poskytla doplnková ochrana podľa § 13a, ak manželstvo trvá a trvalo aj v čase, keď cudzinec odišiel z krajiny pôvodu a tento cudzinec so zlúčením vopred písomne súhlasí, b) slobodným deťom cudzinca, ktorému sa poskytla doplnková ochrana podľa § 13a, alebo osoby podľa písmena a/ do 18 rokov ich veku alebo c) rodičom slobodného cudzinca, ktorému sa poskytla doplnková ochrana podľa § 13a, mladšieho ako 18 rokov“, rovnako citoval § 13b ods. 2 „Žiadatelia uvedení v odseku 1 sa počas konania o udelenie azylu musia zdržiavať na území SR“ a § 13b ods. 3 „Ministerstvo poskytne doplnkovú ochranu aj dieťaťu narodenému na území SR cudzinke, ktorej sa poskytla doplnková ochrana, ak je splnená povinnosť podľa § 4 ods. 5“. Správny orgán vylúčil vo vzťahu k žiadateľke a jej trom deťom prvé dve formy vážneho bezprávia a tretiu formu vážneho bezprávia, a to vážne a individuálne ohrozenia života alebo nedotknuteľnosti osoby z dôvodu svojvoľného násilia počas medzinárodného alebo vnútroštátneho ozbrojeného konfliktu vylúčil, vo vzťahu k žiadateľke a jej dvom maloletým dcéram, avšak pri maloletom synovi dospel k záveru, že toto riziko nemožno vylúčiť. Na základe lekárskych správ dospel k záveru, že aktuálny zdravotný stav maloletého syna žiadateľky vyžaduje vysokú odbornú lekársku starostlivosť a prístrojovú vybavenosť, ktorá momentálne podľa dostupných zdrojov informácií je v Q. takmer nedostupná a neposkytnutie určitej nadštandardnej zdravotnej starostlivosti by mohlo ohroziť jeho zdravotný stav, prípadne život, preto ho možno subsumovať pod neľudské zaobchádzanie. 11. Správny orgán na základe individuálneho posúdenia dôvodov žiadateľky a jej dcér dospel k záveru, že v prípade návratu do krajiny pôvodu by neboli vystavené reálnej hrozbe vážneho bezprávia v zmysle § 13a zákona o azyle, avšak v prípade maloletého syna žiadateľky F. K. F. D. S., v prípade návratu do krajiny pôvodu, reálnu hrozbu vážneho bezprávia v zmysle § 13a zákona o azyle nemožno vylúčiť, preto svojim rozhodnutím poskytol žiadateľke a jej trom maloletým deťom doplnkovú ochranu na území Slovenskej republiky. 12. Tvrdenie žiadateľky, že má obavu pred nestabilnou bezpečnostnou situáciou v Q., správny orgán vyhodnotil tak, že nadobúda len charakter nejasnej deklarácie vzhľadom na to, že žiadateľka a jej maloleté deti sú držiteľmi povolenia na pobyt na území SR už viac rokov, počas ktorého cestovala celá rodina do Q., kde sa určitý čas zdržiavali, mali sa kde uchýliť, nečelili žiadnym problémom z titulu bezpečnostnej situácie, lebo v opačnom prípade, ak by subjektívne takúto hrozbu bezprostredne žiadateľka pociťovala, nevystavovala by seba ani svoje deti riziku akejkoľvek ujmy tým, že by sa do krajiny pôvodu vracala, hoci by ju k tomu viedli akékoľvek pohnútky. Rovnako z týchto dôvodov možno rozhodnutie žiadateľky o medzinárodnú ochranu až 10.01.2017 považovať do istej miery za účelové, a to najmä s ohľadom na ustanovenie § 19a ods. 3 písm. d/ zákona o azyle, keďže žiadateľka sa zdržiava na území Slovenskej republiky oprávnene od roku 2010 a k občianskej vojne v Q. došlo v roku 2011. 13. Správny orgán v poučení uviedol, že toto rozhodnutie je konečné a nemožno proti nemu podať rozklad. Proti rozhodnutiu v časti o neudelení azylu možno podať správnu žalobu na Krajský súd v Košiciach do 30 dní odo dňa jeho doručenia, pričom podanie správnej žaloby má odkladný účinok. Rozhodnutie v časti o poskytnutí doplnkovej ochrany nie je preskúmateľné správnym súdom. 14. Žalovaný vo svojom vyjadrení urobené písomným podaním z 29.06.2017 (č. l. 35 - 38 spisu), navrhol správnemu súdu správnu žalobu zamietnuť. Uviedol, že po vykonanom dokazovaní má správny orgán za to, že u žiadateľky nebola preukázaná opodstatnená obava z prenasledovania z rasových, národnostných, náboženských dôvodov, z dôvodov zastávania určitých politických názorov, príslušnosti k určitej sociálnej skupine alebo prenasledovania za uplatňovanie svojich politických práv a slobôd tak, ako to vyplýva zo Ženevského dohovoru z roku 1951 o právnom postavení utečencov, doplnený New Yorským protokolom z roku 1967 a zo Zákona o azyle, preto neudelil žiadateľke a jej deťom azyl. Na účel posúdenia žiadosti žalobkyne boli využité aj informácie odboru dokumentaristiky a zahraničnej spolupráce migračného úradu č. p.: MU-ODZS-2017/000056-004 zo 14.02.2017, na základe ktorých vzhľadom na dlhodobo zhoršenú bezpečnostnú situáciu v Q. nebolo možné vylúčiť, že v prípade návratu do krajiny pôvodu žalobkyňa a jej deti, nebudú vystavení vážnemu bezpráviu v zmysle § 2 písm. f/ zákona o azyle, preto podľa § 13a a § 20 ods. 4 zákona o azyle rozhodol, že žiadateľke a jej deťom poskytne doplnkovú ochranu. Poukázal na to, že žalobkyňa ako hlavný dôvod svojej žiadosti uviedla obavu o svoj život a životy svojich detí kvôli bezpečnostnej situácii v Q. a zdravotné dôvody u jej syna, ktorý bol na Slovensku operovaný a potrebuje zodpovedajúcu zdravotnú starostlivosť'. Z posúdení výpovede žalobkyne je zrejmé, že v krajine pôvodu nevyvíjala žiadnu činnosť', pre ktorú by jej hrozila perzekúcia zo strany štátnych orgánov. V Q. v roku 2011 prišlo k ozbrojenému konfliktu, ktorý pretrváva do dnes, avšak žalobkyňa požiadala o udelenie azylu až v roku 2017, pričom v roku 2016 navštívila celá rodina Q., kde sa zdržali od 28.07.2016 do 26.08.2016 a po návrate na územie SR požiadala o udelenie azylu 10.01.2017. Je teda zrejmé, že nebezpečenstvo v dôsledku zhoršenej situácie v krajine pôvodu nepociťovali, neboli preukázané znaky prenasledovania v zmysle § 2 písm. d/ zákona o azyle, ani skutočnosti preukazujúce vážne bezprávie podľa § 2 písm. f/ zákona o azyle. Tieto skutočnosti ohľadne vážneho bezprávia podľa § 2 písm. f/ neboli vylúčené v prípade jej syna, preto správny orgán rozhodol, že rodine je potrebné poskytnúť doplnkovú ochranu na území SR. 15. Vo vzťahu k žalobným dôvodom, že rozhodnutie správneho orgánu je nepreskúmateľné pre nedostatok dôvodov a obmedzil sa vo svojom rozhodnutí len na stručné konštatovanie vo vzťahu k zdravotnému stavu syna žalobkyne, vyjadril názor, že túto argumentáciu používa žalobkyňa vytrhnutú z kontextu napadnutého rozhodnutia, nakoľko správny orgán sa zaoberal zdravotným stavom jej syna na strane 4 až 5 napadnutého rozhodnutia a vzhľadom na zlú bezpečnostnú situáciu v Q., v ktorej dôsledku hrozí neposkytnutie nadštandardnej zdravotnej starostlivosti jej synovi, vyhodnotil ako možné ohrozenie jeho života a subsumoval ho pod neľudské zaobchádzanie. Ide o situáciu, keď v dôsledku vnútroštátneho ozbrojeného konfliktu nie je dostupná nadštandardná zdravotná starostlivosť', čím sú naplnené dôvody na poskytnutie doplnkovej ochrany podľa § 2 písm. f/ bod 2. a 3. Zákona o azyle. Pokiaľ poukazuje na nemožnosť kompenzácie ťažkého zdravotného postihnutia podľa zákona č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov, sa požiadavka na jeho uplatnenie vzhľadom na súčasný zdravotný stav jej syna javí ako predčasná. K žalobnému dôvodu žalobkyne, ktorá žiada o udelenie azylu z humanitných dôvodov poukazujúc na zlý zdravotný stav syna uviedol, že v prípade potreby poskytnutie doplnkovej ochrany zabezpečuje zodpovedajúcu zdravotnú starostlivosť jej synovi (§ 27c ods. 3 Zákona o azyle). Vyjadril názor, že v podanej správnej žalobe žalobkyňa neuvádza také skutočnosti, ktoré by mohli mat' vplyv na zmenu posudzovaného rozhodnutia, pretože všetky skutočnosti uvádzané žalobkyňou boli komplexne a objektívne vyhodnotené a rovnako aj pri opätovnom preskúmaní jej žiadosti správny orgán dospel k záveru, že žalobkyňa nespĺňa zákonné podmienky na udelenie azylu vychádzajúc z právnej úpravy vymedzujúcej pojem utečenca (azylanta) v podmienkach Slovenskej republiky (Zákon o azyle, Ženevský dohovor o právnom postavení utečencov z roku 1951). Žalovaný v prvostupňovom konaní zistil, že žalobkyňa a jej deti nesplnili primárny predpoklad na udelenie azylu a v ich prípade sa nepreukázala opodstatnenosť obáv z prenasledovania tak, ako to upravuje Zákon o azyle a Ženevský dohovor, ktoré sú v oblasti azylu pre Slovenskú republiku záväzné. Nakoľko žalobkyňa nepreukázala prenasledovanie jej osoby konkrétne, ale jej problémy súviseli s celkovou zlou bezpečnostnou situáciou a nedostatku nadštandardnej zdravotnej starostlivosti, v dôsledku ktorej hrozí jej synovi vážne bezprávie v prípade návratu do Q., správny orgán poskytol rodine žalobkyne doplnkovú ochranu, čim zohľadnil zdravotný stav žalobkyninho syna, ktorému bude v prípade potreby poskytnutá zodpovedajúca zdravotná starostlivosť' na území SR. 16. Súd nariadil na prejednanie veci samej pojednávanie dňa 21.08.2017, pretože splnomocnená zástupkyňa žalobkyne o nariadenie pojednávania požiadala (§ 107 ods. 1 písm. a/ a § 108 ods. 1 SSP). Žalobkyňa písomným podaním adresovaným Krajskému súdu v Košiciach 11.08.2017 oznámila, že sa nariadeného pojednávania 21.08.2017 nezúčastní a súhlasila s vykonaním pojednávania bez svojej osobnej prítomnosti, preto súd vec prejednal a rozhodol v jej neprítomnosti (§ 114 SSP). 17. Splnomocnená zástupkyňa žalobkyne na pojednávaní 21.08.2017 predniesla, že trvajú na správnej žalobe z dôvodov, ktoré v nej uviedli a vyjadrila sa k vyjadreniu žalovaného z 29.06.2017 (č. l. 35 - 38 spisu) tak, že argumentácia žalovaného vo vyjadrení sa týka odôvodnenia neudelenia azylu podľa § 8 Zákona o azyle, čo považujú za nepodstatné v tomto konaní, pretože správnou žalobou nenapadali rozhodnutie správneho orgánu o neudelenie azylu podľa § 8 zákona o azyle, ale úvahu žalovaného, čo do neudelenia azylu z humanitných dôvodov podľa § 9 Zákona o azyle, ktorý dáva správnemu orgánu, (žalovanému) právomoc voľnej správnej úvahy v tejto otázke. Ich ambíciou nie je žalovanému určovať alebo vymedzovať dôvody, pre ktoré by mal azyl z humanitných dôvodov udeliť, ale isté smerovanie možno vyvodiť z dôvodovej správy k Zákonu o azyle a Nariadenia ministra vnútra Slovenskej republiky z 21.02.2014 k Zákonu o azyle a vychádzajúc z článku 13 je v tomto prípade relevantný prípad ťažko chorých neúspešných žiadateľov o azyl, pod ktorý možno zahrnúť aj prípad syna žalobkyne F. D. S.. Vyjadrila názor, že žalovaný nesprávne posudzuje svoju úvahu, keď ju vníma ako istú ľubovôľu v tom zmysle, že žiadnym spôsobom nepribližuje, ako prebieha jeho správna úvaha, neposkytuje informácie o tom, akými sa pri nej riadil a podľa žalovaného správna úvaha nemá zákonné hranice. V tejto súvislosti pripomenula odporúčanie Výboru ministrov Rady Európy č. R82 o vykonávaní právomoci voľnej úvahy, ktoré ustanovuje isté základné princípy, ktorými sa majú správne orgány riadiť pri uplatňovaní správnej úvahy a článok 2, ktorý okrem iného uvádza, že správny orgán uplatňuje správnu úvahu konzistentným spôsobom, pričom aplikuje všeobecné správne postupy prihliadajúc na individuálne okolnosti každého prípadu. Čo sa týka samotného konania správneho orgánu pri uplatňovaní správnej úvahy, citovala, že: „Akékoľvek všeobecné správne postupy používané pri uplatňovaní správnej úvahy sú verejné alebo komunikované účastníkovi konania vhodným spôsobom na jeho žiadosť, či už pred alebo po vydaní predmetného rozhodnutia.“. Vyjadrila názor, že v konaní, ktoré predchádzalo napadnutému rozhodnutiu, ako aj v samotnom napadnutom rozhodnutí, chýba akýkoľvek verejne komunikovaný postup, z ktorého by bolo jasné, čo predchádzalo rozhodnutiu o neudelení azylu z humanitných dôvodov žiadateľke, resp. žalobkyni a jej maloletým deťom. Poukázala aj na ustanovenie článku 4 pod názvom Kontrola odporúčania Výboru ministrov a citovala, že „Rozhodnutie vydané v rámci výkonu právomoci voľnej úvahy je predmetom kontroly zákonnosti súdom alebo iným nezávislým orgánom“, z čoho vyplýva, že síce nárok na humanitný azyl žalobkyňa a jej deti nemajú, avšak uplatnenie správnej úvahy je predmetom súdnej kontroly“. V tejto súvislosti poukázala aj na rozhodnutie Najvyššieho súdu Slovenskej republiky z 20. júna 2017 sp. zn. 10Sžak/9/2017, v ktorom súd obdobnú argumentáciu, ako je v prejednávanom prípade, teda, že rozhodnutie prvostupňového súdu nebolo riadne odôvodnené vo vzťahu k neudeleniu azylu z humanitných dôvodov, a teda je nepreskúmateľné pre nedostatok dôvodov. XX. S.. N. K. poverený zástupca Migračného úradu Ministerstva vnútra Slovenskej republiky (poverenie z 12. septembra 2012 č. l. 57 spisu) na pojednávaní 21.08.2017 uviedol, že správny orgán (žalovaný) trvá na svojom stanovisku (č. l. 35 - 38 spisu), v ktorom sa vyjadrili k hlavným bodom správnej žaloby spočívajúcej v tom, že z pohľadu žalobkyne nebolo rozhodnutie správneho orgánu o neudelení azylu z humanitných dôvodov riadne odôvodnené. Vyjadril názor, že správny orgán dôsledne sa zaoberal zdravotným stavom syna žalobkyne, ako aj situáciou v krajine pôvodu a na základe komplexného vyhodnotenia všetkých skutočností uvádzaných žalobkyňou vrátane všetkých súvislostí vo vzťahu k zdravotnému stavu jej syna, správny orgán poskytol žalobkyni a jej deťom doplnkovú ochranu, ktorá svojou formou a obsahom dostatočne chráni všetky záujmy žalobkyne a zdravotné záujmy jej syna. Nad rámec toho uviedol, že ustanovenie zákona o humanitných dôvodoch je v zákone o azyle od jeho začiatku, teda od roku 2002, kedy ešte neexistoval inštitút doplnkovej ochrany a vzťahovala sa na takú situáciu, kedy naozaj nebolo možné, aby sa osoba žiadateľa vrátila do krajiny pôvodu, kde by jej hrozila smrť alebo psychické útrapy a tiež osoby ťažko choré a traumatizované. Vzhľadom na to, že až následne bol prijatý inštitút doplnkovej ochrany, bolo treba posudzovať situáciu žalobkyne aj z hľadiska tohto inštitútu a ako sa už vyjadril, problémy žalobkyne a zdravotné problémy o jej syna sú v súčasnosti pokryté komplexnou zdravotnou službou, ktorá sa im poskytuje ako všeobecná zdravotná starostlivosť osobám v rámci doplnkovej ochrany. Z tohto uhla pohľadu sú toho názoru, že rozhodnutie napadnuté správnou žalobou je správne a nie sú dôvody na udelenie azylu z humanitných dôvodov a tiež preto, že ide inštitút (udelenie azylu z humanitných dôvodov), ktorý sa používa vyslovene na základe správnej úvahy a nie inštitút, ktorý by spadal pod európske právo alebo Ženevský dohovor. Na záver zdôraznil, že žalobkyňou uplatňované zdravotné ťažkosti jej maloletého syna sú kryté poskytnutím doplnkovej ochrany. 19. Podľa § 8 písm. a, b zákona č. 480/2002 Z. z. o azyle a o zmene a doplnení niektorých zákonov (ďalej ako „zákon o azyle“), Ministerstvo udelí azyl, ak tento zákon neustanovuje inak, žiadateľovi, ktorý a) má v krajine pôvodu opodstatnené obavy z prenasledovania z rasových, národnostných alebo náboženských dôvodov, z dôvodov zastávania určitých politických názorov alebo príslušnosti k určitej sociálnej skupine a vzhľadom na tieto obavy sa nemôže alebo nechce vrátiť do tohto štátu, alebo b) je v krajine pôvodu prenasledovaný za uplatňovanie politických práv a slobôd. Podľa § 9 (udelenie azylu z humanitných dôvodov) zákona o azyle, Ministerstvo môže udeliť azyl z humanitných dôvodov, aj keď sa v konaní nezistia dôvody podľa § 8. Ustanovenie § 10 zákona o azyle rieši otázku udelenia azylu na účel zlúčenia rodiny manželovi azylanta, resp. slobodným deťom azylanta do 18 rokov ich veku, resp. rodičom slobodného azylanta mladšieho ako 18 rokov, pričom azylantom je cudzinec, ktorému bol udelený azyl. Podľa § 10 ods. 3 zákona o azyle, Ministerstvo udelí azyl osobám uvedeným v odseku 1, len ak ide o zlúčenie rodiny s azylantom, ktorému bol azyl udelený podľa § 8. Podľa § 13a zákona o azyle, Ministerstvo poskytne doplnkovú ochranu žiadateľovi, ak sú vážne dôvody domnievať sa, že by bol v prípade návratu do krajiny pôvodu vystavený reálnej hrozbe vážneho bezprávia, ak tento zákon neustanovuje inak. Ustanovenie § 13b zákona o azyle, rieši otázku poskytnutia doplnkovej ochrany na účel zlúčenia rodiny manželovi, slobodným deťom, resp. rodičom slobodného cudzinca, ktorým sa poskytla doplnková ochrana. Podľa § 2 písm. d/ zákona o azyle, prenasledovaním sa rozumie závažné alebo opakované konanie spôsobujúce vážne porušovanie základných ľudských práv alebo súbeh rôznych opatrení, ktorý postihuje jednotlivca podobným spôsobom, ktoré spočíva najmä v 1. použití fyzického alebo psychického násilia vrátane sexuálneho násilia, 2. zákonných, správnych, policajných alebo súdnych opatreniach, ktoré sú diskriminačné alebo sú vykonávané diskriminačným spôsobom, 3. odmietnutí súdnej ochrany, ktoré vedie k neprimeranému alebo diskriminačnému potrestaniu, 4. neprimeranom alebo diskriminačnom trestnom stíhaní alebo treste, 5. trestnom stíhaní alebo treste za odmietnutie výkonu vojenskej služby v čase konfliktu, ak by výkon vojenskej služby zahŕňal trestné činy alebo činy uvedené v § 13 ods. 2, 6. konaní namierenom proti osobám určitého pohlavia alebo proti deťom. Podľa § 2 písm. e/ zákona o azyle, pôvodcom prenasledovania alebo vážneho bezprávia 1. štát, 2. politické strany alebo politické hnutia alebo organizácie, ktoré ovládajú štát alebo podstatnú časť jeho územia, alebo 3. neštátni pôvodcovia, ak možno preukázať, že subjekty uvedené v prvom a druhom bode nie sú schopné alebo ochotné poskytnúť ochranu pred prenasledovaním alebo vážnym bezprávím. Podľa § 2 písm. f/ zákona o azyle, vážnym bezprávím na účely tohto zákona sa rozumie 1. uloženie trestu smrti alebo jeho výkon, 2. mučenie alebo neľudské alebo ponižujúce zaobchádzanie alebo trest, alebo 3. vážne a individuálne ohrozenie života alebo nedotknuteľnosti osoby z dôvodu svojvoľného násilia počas medzinárodného alebo vnútroštátneho ozbrojeného konfliktu. Podľa § 27c ods. 3 zákona o azyle, za cudzinca, ktorému sa poskytla doplnková ochrana a nie je verejne zdravotne poistený, ministerstvo uhradí zdravotnú starostlivosť poskytnutú na území Slovenskej republiky v rozsahu, v akom sa uhrádza na základe verejného zdravotného poistenia. Ministerstvo na poskytovanie zdravotnej starostlivosti podľa tohto odseku vydá cudzincovi, ktorému sa poskytla doplnková ochrana, doklad o oprávnení na poskytnutie zdravotnej starostlivosti. Podľa § 1 ods. 1 zákona č. 71/1967 Zb. o správnom konaní, tento zákon sa vzťahuje na konanie, v ktorom v oblasti verejnej správy správne orgány rozhodujú o právach, právom chránených záujmoch alebo povinnostiach fyzických osôb a právnických osôb, ak osobitný zákon neustanovuje inak. Podľa § 3 ods. 5 správneho poriadku, rozhodnutie správnych orgánov musí vychádzať zo spoľahlivo zisteného stavu veci. Správne orgány dbajú o to, aby v rozhodovaní o skutkovo zhodných alebo podobných prípadoch nevznikali neodôvodnené rozdiely. Podľa § 32 ods. 1 správneho poriadku, správny orgán je povinný zistiť presne a úplne skutočný stav veci a za tým účelom si obstarať potrebné podklady pre rozhodnutie. Pritom nie je viazaný len návrhmi účastníkov konania. Podľa § 46 správneho poriadku, rozhodnutie musí byť v súlade so zákonmi a ostatnými právnymi predpismi, musí ho vydať orgán na to príslušný, musí vychádzať zo spoľahlivo zisteného stavu veci a musí obsahovať predpísané náležitosti. Podľa § 47 ods. 2 správneho poriadku, výrok obsahuje rozhodnutie vo veci s uvedením ustanovenia právneho predpisu, podľa ktorého sa rozhodlo, prípadne aj rozhodnutie o povinnosti nahradiť trovy konania. Pokiaľ sa v rozhodnutí ukladá účastníkovi konania povinnosť na plnenie, správny orgán určí pre ňu lehotu; lehota nesmie byť kratšia, než ustanovuje osobitný zákon. Podľa § 47 ods. 3 správneho poriadku, v odôvodnení rozhodnutia správny orgán uvedie, ktoré skutočnosti boli podkladom na rozhodnutie, akými úvahami bol vedený pri hodnotení dôkazov, ako použil správnu úvahu pri použití právnych predpisov, na základe ktorých rozhodoval, a ako sa vyrovnal s návrhmi a námietkami účastníkov konania a s ich vyjadreniami k podkladom rozhodnutia. 20. Krajský súd v Košiciach vo vzťahu k žalobným námietkam žalobkyne právne uzatvára: 21. Predmetom súdneho prieskumu je rozhodnutie žalovaného ČAS: MU-PO-4-27/2017-Ž z 10. apríla 2017, ktorým žalovaný podľa § 13 ods. 1 Zákona o azyle neudelil azyl žalobkyni a jej trom maloletým deťom. 22. Z administratívneho konania Migračného úradu Ministerstva vnútra Slovenskej republiky vedeného pod sp. zn. ČAS: MU-PO-4/2017-Ž vyplýva, že žalobkyňa Z. O. K. O. počas legálneho pobytu na území Slovenskej republiky požiadala o udelenie azylu alebo o poskytnutie doplnkovej ochrany na území Slovenskej republiky 10.01.2017 z dôvodu vojnových nepokojov v Q. a vážneho zdravotného stavu jej syna F. K. F. D. S. nar. XX.XX.XXXX, ktorý podstúpil operačný zákrok srdca na Slovensku a na ďalší sa pripravuje. Rovnako požiadala o udelenie azylu na území Slovenskej republiky okrem maloletého syna F. K. F. D. S. nar. XX.XX.XXXX aj pre dcéry W.B. K. F. D. S. nar. XX.XX.XXXX a V.B. K. F. D. S. nar. XX.XX.XXXX. 23. Z preskúmavaného rozhodnutia je zrejmé, že žalovaný si obstaral, a teda mal k dispozícii všetky relevantné potrebné podklady pre rozhodnutie (§ 32 ods. 1 správny poriadok), v odôvodnení rozhodnutia uviedol, ktoré skutočnosti boli podkladom pre rozhodnutie, akými úvahami sa riadil (bol vedený) pri hodnotení relevantných dôkazov, ako použil správnu úvahu pri použití právnych predpisov na základe ktorých rozhodoval, vyrovnal sa s námietkami a vyjadreniami žiadateľky o azyl (žalobkyne v súdnom konaní) k podkladom rozhodnutia a následne svoje rozhodnutie založil na spoľahlivo zistenom stavu veci (§ 3 ods. 5 správny poriadok). V preskúmavanom rozhodnutí žalovaný náležite svojou správnou úvahou objasnil, prečo v prípade žalobkyne nie sú splnené podmienky pre udelenie azylu v zmysle § 8 Zákona o azyle. Z argumentácie správnej žaloby (č. l. 1 - 6 spisu) a rovnako aj z prednesu splnomocnenej zástupkyne žalobkyne na pojednávaní (č. l. 59 spisu) je zrejmé, že žalobkyňa nenapadá rozhodnutie žalovaného pre neudelenie azylu podľa § 8 Zákona o azyle, ale pre neudelenie azylu z humanitných dôvodov v zmysle § 9 Zákona o azyle. Žalobkyňa namietala, že rozhodnutie žalovaného o neudelení azylu z humanitných dôvodov nie je dostatočne odôvodnené, a teda je nepreskúmateľné pre nedostatok dôvodov. 24. Z odôvodnenia rozhodnutia žalovaného vyplýva, že žalobkyňou uvedený dôvod, a to vážny zdravotný stav jej maloletého syna, život ktorého by bol ohrozený v prípade návratu do krajiny dôvodu (Q.), bol žalovaným vyhodnotený a individuálne posúdený so záverom, že aktuálny zdravotný stav syna žalobkyne vyžaduje vysokú odbornú lekársku starostlivosť a prístrojovú vybavenosť, ktorá je momentálne takmer nedostupná v Q., v dôsledku čoho by mohol byť ohrozený zdravotný stav a život dieťaťa a nemožno vylúčiť reálnu hrozbu vážneho bezprávia v zmysle § 13a zákona o azyle v prípade návratu dieťaťa do krajiny pôvodu. Žalovaný usúdil, že dieťa v prípade návratu do krajiny pôvodu môže byť vystavené reálnej hrozbe vážneho bezprávia, konkrétne vážneho a individuálneho ohrozenia života, čo subsumoval pod neľudské zaobchádzanie so záverom, že dieťa potrebuje medzinárodnú ochranu, preto žalobkyni a jej trom maloletým deťom poskytol doplnkovú ochranu na dobu jedného roka odo dňa nadobudnutia právoplatnosti rozhodnutia. 25. Je potrebné poznamenať, že povinnosť objektívneho posudzovania v prípade existujúceho vážneho bezprávia (§ 2 písm. f/ zákona o azyle) sa viaže výlučne na posúdenie poskytnutia doplnkovej ochrany, kedy povinnosť skúmania skutočností rozhodných pre poskytnutie, či neposkytnutie tohto druhu medzinárodnej ochrany je povinnosťou žalovaného (správneho orgánu) vyplývajúcej priamo zo zákona (ex officio). Správny súd poznamenáva, že rozhodnutie žalovaného v časti poskytnutia doplnkovej ochrany podľa § 21 ods. 3 zákona o azyle nie je preskúmateľná správnym súdom, teda nemožno sa správnou žalobou domáhať preskúmania rozhodnutia správneho orgánu (Migračný úrad) v prípade neudelenia azylu v časti o poskytnutí doplnkovej ochrany. 26. Rozhodnutím Ministerstva vnútra Slovenskej republiky Migračný úrad ČAS: MU-PO-3-17/2017-Ž z 10. apríla 2017 nebol udelený azyl manželovi žalobkyne K. F. O. D. S., nar. XX.XX.XXXX, podľa § 13 ods. 1 Zákona o azyle a podľa § 13a a § 20 ods. 4 Zákona o azyle mu bola poskytnutá doplnková ochrana na dobu jedného roka odo dňa nadobudnutia právoplatnosti rozhodnutia. Krajský súd v Košiciach rozsudkom z 11. augusta 2017 sp. zn. 5Saz/8/2017 správnu žalobu manžela žalobkyne zamietol a účastníkom náhradu trov konania nepriznal. 27. K námietke žalobkyne vo vzťahu k neudeleniu azylu z humanitných dôvodov pre vážny zdravotný stav jej syna, správny súd poznamenáva, že tento dôvod nemožno subsumovať pod dôvod pre udelenie azylu v zmysle § 8 a nejde ani o nárok, o ktorom musí rozhodnúť správny orgán ex lége, ale ide o výsledok správneho uváženia správneho orgánu. Vo vzťahu k poskytnutiu humanitného azylu správny súd poukazuje na rozsudok Najvyššieho súdu Slovenskej republiky z 20. júna 2017 sp. zn. 10Sžak/9/2017, v ktorom kasačný súd uvádza, že „z dikcie zákona vyplýva, že na udelenie azylu z humanitných dôvodov nie je právny nárok a súdy, ktoré preskúmavajú rozhodnutia Ministerstva vnútra - Migračného úradu, nemajú ambíciu žalovanému určovať, ktoré dôvody má považovať za dostatočné pre udelenie azylu z humanitných dôvodov, a teda ani zrušovať jeho rozhodnutia preto, že nepovažoval za dostatočný dôvod niektorý, ktorý by z pohľadu súdu takýmto mal byť. Súdny prieskum je obmedzený len na kontrolu toho, či je rozhodovanie žalovaného v danej veci logické a nediskriminačné a teda, či nie je v rozpore so zákazom ľubovôle, vyplývajúceho pre orgány verejnej moci z ústavne zakotvených náležitostí demokratického a právneho štátu“. V súvislosti s neexistenciou právneho nároku na udelenie tzv. humanitného azylu kasačný súd poznamenal, že „pokiaľ žalobca o tzv. humanitný azyl požiadal a žalovaný odôvodnil jeho neposkytnutie, tak také rozhodnutie nepodlieha súdnemu prieskumu. V tejto súvislosti kasačný súd poukázal na rozsudok Najvyššieho súdu Slovenskej republiky z 03. februára 2016 sp. zn. 10Sža/41/2015, v ktorom uviedol, že „Na námietku navrhovateľa (teraz žalobcu), že odporca (teraz žalovaný) nezvážil možnosť udelenia azylu navrhovateľovi z humanitných dôvodov uvedených v § 9 Zákona o azyle, odvolací súd (teraz kasačný súd) uvádza, že vlastné rozhodnutie udeliť, či neudeliť azyl z humanitných dôvodov podľa § 9 zákona o azyl je vecou voľnej správnej úvahy odporcu (žalovaného) a vo vzťahu k výsledku tohto rozhodnutia nie je prieskum súdu možný“. 28. V tomto prípade správny súd uvádza, že žalobkyňa písomne požiadala o humanitný azyl, ktorý odôvodnila zlým zdravotným stavom svojho maloletého dieťaťa, pričom žalovaný dôvod, pre ktorý humanitný azyl neudelil, odôvodnil dostatočne a jeho úvahy, ktorými sa riadil pri rozhodovaní sú preskúmateľné, logicky správne a presvedčivé. Z odôvodnenia rozhodnutia žalovaného je zrejmé, na základe akých skutočností dospel k záveru, že žalobkyňa nespĺňa predpoklady pre udelenie azylu z humanitných dôvodov, ale spĺňa podmienky spolu so svojimi tromi maloletými deťmi pre poskytnutie doplnkovej ochrany (§ 13a a § 20 ods. 4 Zákona o azyle) a to z dôvodu nedostupnosti vysoko odbornej lekárskej starostlivosti nevyhnutnej pre zdravotný stav syna žalobkyne v krajine pôvodu a rovnako dostatočným spôsobom sa vysporiadal s námietkou žalobkyne v oblasti sociálneho zabezpečenia poskytovaním zdravotnej starostlivosti jej synovi s poukazom na § 27c ods. 3 Zákona o azyle, že „za cudzinca, ktorému sa poskytla doplnková ochrana a nie je verejne zdravotne poistený, ministerstvo uhradí zdravotnú starostlivosť poskytnutú na území Slovenskej republiky v rozsahu, v akom sa uhrádza na základe verejného zdravotného poistenia. Ministerstvo na poskytovanie zdravotnej starostlivosti podľa tohto odseku vydá cudzincovi, ktorému sa poskytla doplnková ochrana, doklad o oprávnení na poskytnutie zdravotnej starostlivosti.“. 29. Krajský súd v Košiciach po preskúmaní napadnutého rozhodnutia Ministerstva vnútra Slovenskej republiky, Migračný úrad ČAS: MU-PO-4-27/2017-Ž z 10. apríla 2017 správnu žalobu žalobkyne z 23.05.2017 podľa § 219 Správneho súdneho poriadku zamietol na základe toho, že spoľahlivo zistený stav veci žalovaným a jeho správna úvaha pri použití relevantných právnych predpisov, na základe ktorých rozhodoval, dovoľuje záver, že v prípade žalobkyne a jej maloletých detí neboli dôvody pre udelenie azylu podľa § 8, § 9 a § 10 Zákona o azyle. Súd tiež poznamenáva, že žalobkyňa 10.01.2017 pred pracovníkmi Oddelenia azylu PZ H. žiadala o udelenie azylu alebo o poskytnutie doplnkovej ochrany na území Slovenskej republiky, teda jej žiadosti, v ktorej pripustila alternatívu, správny orgán vyhovel. 30. O trovách konania súd rozhodol podľa § 167 Správneho súdneho poriadku tak, že nepriznal ich náhradu účastníkom konania, nakoľko žalobkyňa nebola v konaní úspešná a žalovanému právo na náhradu trov konania nepatrí. Poučenie: Proti rozhodnutiu je prípustná kasačná sťažnosť, ktorá sa podáva na Krajskom súde v Košiciach v lehote jedného mesiaca od doručenia rozhodnutia krajského súdu. V kasačnej sťažnosti sa uvedú všeobecné náležitostí podania podľa § 57 Správneho súdneho poriadku to znamená, ktorému správnemu súdu je určené, kto ho robí, ktorej veci sa týka, čo sa ním sleduje, podpis a spisová značka konania. Ďalej sa v kasačnej sťažnosti musí uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva (ďalej len „sťažnostné body“) a návrh výroku rozhodnutia (sťažnostný návrh). Podanie možno urobiť písomne, a to v listinnej podobe alebo v elektronickej podobe. Podanie vo veci samej urobené v elektronickej podobe bez autorizácie podľa osobitného predpisu treba dodatočne doručiť v listinnej podobe alebo v elektronickej podobe autorizované podľa osobitného predpisu; ak sa dodatočne nedoručí správnemu súdu do desiatich dní, na podanie sa neprihliada. Správny súd na dodatočné doručenie podania nevyzýva. K podaniu kolektívneho orgánu musí byť pripojené rozhodnutie, ktorým príslušný kolektívny orgán vyslovil s podaním súhlas. Podanie urobené v listinnej podobe treba predložiť v potrebnom počte rovnopisov s prílohami tak, aby sa jeden rovnopis s prílohami mohol založiť do súdneho spisu a aby každý ďalší účastník konania dostal jeden rovnopis s prílohami. Ak sa nepredloží potrebný počet rovnopisov a príloh, správny súd vyhotoví kópie podania na trovy toho, kto podanie urobil. Kasačnú sťažnosť možno podľa § 440 ods. 1 Správneho súdneho poriadku odôvodniť len tým, že krajský súd v konaní alebo pri rozhodovaní porušil zákon tým, že a) na rozhodnutie vo veci nebola daná právomoc súdu v správnom súdnictve, b) ten, kto v konaní vystupoval ako účastník konania, nemal procesnú subjektivitu, c) účastník konania nemal spôsobilosť samostatne konať pred krajským súdom v plnom rozsahu a nekonal za neho zákonný zástupca alebo procesný opatrovník, d) v tej istej veci sa už skôr právoplatne rozhodlo alebo v tej istej veci sa už skôr začalo konanie, e) vo veci rozhodol vylúčený sudca alebo nesprávne obsadený krajský súd, f) nesprávnym procesným postupom znemožnil účastníkovi konania, aby uskutočnil jemu patriace procesné práva v takej miere, že došlo k porušeniu práva na spravodlivý proces, g) rozhodol na základe nesprávneho právneho posúdenia veci, h) sa odklonil od ustálenej rozhodovacej praxe kasačného súdu, i) nerešpektoval záväzný právny názor, vyslovený v zrušujúcom rozhodnutí o kasačnej sťažnosti alebo j) podanie bolo nezákonne odmietnuté. Dôvod kasačnej sťažnosti uvedený v § 440 odsek 1 písm. g/ až i/ Správneho súdneho poriadku sa vymedzí tak, že sťažovateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia. Dôvod kasačnej sťažnosti nemožno vymedziť tak, že sťažovateľ poukáže na svoje podania pred krajským súdom. Sťažnostné body možno meniť len do uplynutia lehoty na podanie kasačnej sťažnosti.

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2017:7017200380.3 (dáta aktuálne k 13. 11. 2026). Záväzné je znenie zverejnené súdom.




